MANDAGSBREV TIL METTE – Mandag den 5. april 2020

Kære statsminister.

Dette er det 13. og sidste MANDAGSBREV TIL METTE fra *Støttegruppen Børnene hjem fra Syrien NU!* De sidste 12 mandage har forskellige skribenter sendt dig breve med en lang række gode argumenter for at bringe de 19 danske børn og deres 7 mødre fra de syriske fangelejre til Danmark. Argumenterne har været juridiske, folkeretslige, konventionsretslige, politiske, moralske, psykologiske og følelsesmæssige.

Efter oprettelsen af en tværministeriel taskforce ligger ansvaret ikke længere direkte hos regeringen. Målet for taskforcen er at bringe børnene hjem hurtigst muligt. I *støttegruppen* har vi hele tiden talt for, at man ikke må adskille de i forvejen traumatiserede børn fra deres mødre. Selvfølgelig skal mødrene med til Danmark, hvor de kan blive stillet for en domstol – og skulle det være nødvendigt – afradikaliserede. Børn og mødre skal have mulighed for at holde kontakt med hinanden. Men – vi frygter, at mødrene bliver holdt ude af taskforcens mandat. Vi kan med professor Frederik Harhoff (kronik Berlingske Tidende 4. april) være bange for at ”denne taskforce virkelig er et rent politisk anliggende, der overser de juridiske og humanitære grunde i denne sag.” Videre skriver Harhoff: ”Jeg frygter, at dette vil være i strid med folkeretten, med Børnekonventionen og ikke mindst med hensynet til børnenes tarv – og dermed også dansk ret.”

*Støttegruppen* står ikke alene i denne sag. Vi bliver bakket op af en lang række faglige eksperter, både i Danmark og i udlandet, og af love og internationale konventioner. Der burde ikke herske den mindste tvivl.

Venlig hilsen,

Pia Sigmund